
	ΜΕΡΟΣ VIΙ
Ασφαλής σύνδεση ηλεκτρολογικού εξοπλισμού που προορίζεται για χρήση στη Δημοκρατία

	ΑΣΦΑΛΗΣ ΣΥΝΔΕΣΗ ΗΛΕΚΤΡΟΛΟΓΙΚΟΥ ΕΞΟΠΛΙΣΜΟΥ

26. – (1) Ο παρών Κανονισμός εφαρμόζεται στον ηλεκτρολογικό εξοπλισμό που προορίζεται για οικιακή και παρόμοια χρήση στη Δημοκρατία και διατίθεται για τον σκοπό αυτό από έναν οικονομικό φορέα.

(2) Όταν ο ηλεκτρολογικός εξοπλισμός είναι συσκευή που συνδέεται χωρίς τη χρήση καλωδίου ή ρευματολήπτη, απευθείας σε ηλεκτρική εγκατάσταση μέσω τύπου ρευματοδότη που συνάδει με το πρότυπο BS 1363-2, o οικονομικός φορέας πρέπει να διασφαλίζει ότι αυτός είναι συμβατός με ρευματοδότες που συνάδουν με το BS 1363-2.

(3) Όταν ο ηλεκτρολογικός εξοπλισμός διαθέτει εύκαμπτο καλώδιο και συναρμολογημένο ρευματολήπτη και προορίζεται να συνδεθεί με ηλεκτρική εγκατάσταση μέσω ρευματοδότη που συνάδει με το πρότυπο BS 1363-2, o οικονομικός φορέας πρέπει να διασφαλίζει ότι ο ρευματολήπτης-

(α) είναι τριπολικός ρευματολήπτης τύπου BS 1363-1,

Νοείται ότι αυτό εφαρμόζεται πάντοτε, όταν ο ρευματολήπτης διαθέτει βαθμό προστασίας από τη διείσδυση ξένων στερεών αντικειμένων και από επιβλαβή διείσδυση νερού (IPXX). Νοείται, έτι περαιτέρω, ότι τροποποίηση του ηλεκτρολογικού εξοπλισμού με σκοπό την εγκατάσταση τριπολικού ρευματολήπτη, εμπίπτει στο πεδίο εφαρμογής του Κανονισμού 11, εκτός εάν η τροποποίηση πραγματοποιηθεί με εξουσιοδότηση από τον κατασκευαστή του ηλεκτρολογικού εξοπλισμού και με τη χρήση τριπολικού ρευματολήπτη που είναι αποδεκτός από αυτόν.

(β) είναι ρευματολήπτης που συνάδει με το πρότυπο IEC 60884-1, εξοπλισμένος με κατάλληλο πιστοποιημένο μετατροπέα που συνάδει με τα πρότυπα που αναφέρονται στο Παράρτημα V, από ανεξάρτητο οργανισμό, νοουμένου ότι αυτός είναι αποδεκτός από τον κατασκευαστή του ηλεκτρολογικού εξοπλισμού.

Νοείται ότι:

(i) O μετατροπέας εφαρμόζεται και βιδώνεται μόνιμα πάνω στον ρευματολήπτη του ηλεκτρολογικού εξοπλισμού και μπορεί να ανοιχθεί μόνο με τη χρήση εργαλείου.

(ii) Ο εξοπλισμός προσφέρεται στον καταναλωτή, δηλαδή στον τελικό χρήστη, αποκλειστικά με ενσωματωμένο τον κατάλληλο μετατροπέα.

Νοείται, έτι περαιτέρω, ότι ο τριπολικός ρευματολήπτης και ο μετατροπέας που αναφέρονται στην υποπαράγρφο (α) και (β):

(i) περιλαμβάνουν φυσίγγιο τύπου BS 1362, με ονομαστικό ρεύμα σύμφωνα με τις οδηγίες του κατασκευαστή του ηλεκτρολογικού εξοπλισμού.

(ii) περιλαμβάνουν επαφή γείωσης στην περίπτωση που προορίζονται να προσαρμοστούν σε εξοπλισμό που περιλαμβάνει προστατευτικό αγωγό γείωσης, δηλαδή είναι εξοπλισμός κλάσης Ι.

(iii) είναι εφοδιασμένοι με μονωτικά χιτώνια τόσο οι ακίδες της φάσης όσο και του ουδετέρου τους.

(4) Οι ξυριστικές μηχανές και οδοντόβουρτσες οι οποίες δεν περιλαμβάνουν προστατευτικό αγωγό γείωσης, δηλαδή είναι εξοπλισμός κλάσης ΙΙ, θα πρέπει να φέρουν διπολικό ρευματολήπτη που να συνάδει με το πρότυπο BS 4573 ή και το EN 50075, εφόσον ηλεκτροδοτούνται αποκλειστικά μέσω ειδικού ρευματοδότη, ο οποίος είναι κατασκευασμένος για το σκοπό αυτό.

(5) Νοείται ότι οι αναφορές σε πρότυπα στον παρόντα Κανονισμό και στον Κανονισμό 2 ισχύουν όπως αυτά εκάστοτε τροποποιούνται ή αντικαθίστανται.

	ΣΥΝΔΕΣΜΟΣ ΑΔΕΙΟΥΧΩΝ ΕΡΓΟΛΗΠΤΩΝ ΗΛΕΚΤΡΟΛΟΓΩΝ ΚΥΠΡΟΥ 
(Σ.Ε.Η.Κ.)

	Mέσω ηλεκτρονικού ταχυδρομείου στις 8 Δεκεμβρίου 2025:
Παρόλο που η δημόσια διαβούλευση έχει ολοκληρωθεί για το πιο πάνω θέμα, σας παραθέτουμε τα ακόλουθα σχόλια, τα οποία εκ παρατροπής δεν έχουμε καταχωρήσει στη πλατφόρμα η-διαβούλευση, και τα οποία είναι βασισμένα στην καθημερινή εμπειρία μας ως επαγγελματίες πρώτης γραμμής, προκειμένου να ληφθούν υπόψη από την αρμόδια κοινοβουλευτική επιτροπή η οποία θα εξετάσει το Προσχέδιο Κανονισμών «Οι περί της Εποπτείας της Αγοράς (Ηλεκτρολογικός Εξοπλισμός Χαμηλής Τάσης) Κανονισμοί του 2026».

1. Διπολικοί ρευματολήπτες:
Σύμφωνα με ενημέρωση του ΗΜΥ ημερομηνίας 30/07/2013 με τίτλο «Ρευματοδότες Τύπου Schuko», οι εν λόγω ρευματοδότες δεν επιτρέπονται στην Κύπρο, καθώς ακολουθούμε το αγγλικό πρότυπο BS1363. Ωστόσο, σύμφωνα με το Προσχέδιο Κανονισμών, φαίνεται να επιτρέπεται η εισαγωγή ηλεκτρικών συσκευών με διπολικούς ρευματολήπτες. Σημειώνουμε ότι μεγάλο ποσοστό πυρκαγιών, καθώς και περιπτώσεις που αυτές αποτρέπονται τη τελευταία στιγμή, οφείλονται σε συσκευές με διπολικούς ρευματολήπτες. Συχνά οι έμποροι προμηθεύουν τους καταναλωτές με προσαρμογείς αγνώστου ποιότητας, με αποτέλεσμα υπερθέρμανση τόσο του ρευματολήπτη όσο και του προσαρμογέα. Διαθέτουμε πλήθος φωτογραφιών από ρευματοδότες, ρευματολήπτες και προσαρμογείς που έχουν λιώσει και γίνει ένα σώμα, από υπερθέρμανση.

1. Αύξηση θερμοκρασίας στα σημεία σύνδεσης:
Είναι γνωστό σε εμάς τους επαγγελματίες, ότι σε κάθε σημείο σύνδεσης παρατηρείται αύξηση θερμοκρασίας. Η εισαγωγή διπολικών ηλεκτρικών συσκευών δημιουργεί μέσω της χρήσης τους, επιπλέον σημεία σύνδεσης, αυξάνοντας τον κίνδυνο υπερθέρμανσης.

1. Μη ασφαλής χρήση διπολικών ρευματοληπτών:
Οι διπολικές ηλεκτρικές συσκευές (με στρογγυλά άκρα) συχνά χρησιμοποιούνται με μη εγκεκριμένα υλικά ώστε να προσαρμοστούν σε τριπολικούς ρευματοδότες (με ορθογώνιες εισδοχές), με αποτέλεσμα κακή επαφή, άρα δημιουργία υπερθέρμανση και απώλεια γείωσης, στοιχείο κρίσιμης σημασίας για την πυρασφάλεια και ηλεκτροπληξία.

























































4.      Αγνώστου φάσης/ουδέτερου:
Με τους διπολικούς ρευματολήπτες δεν είναι σαφές ποιο από τα δύο καλώδια αποτελεί τη φάση (50% πιθανότητα καφέ, 50% πιθανότητα μπλε). Όπως είναι γνωστό σε όλους τους επαγγελματίες, οι διακόπτες (switch) πρέπει να κόβουν τη φάση, δηλαδή το καφέ σύρμα. Συσκευές όπως τοστιέρες, μίξερ ή ηλεκτρικές σκούπες διαθέτουν ενσωματωμένο διακόπτη on/off που πρέπει να διακόπτει τη φάση. Στην περίπτωση διπολικών ρευματοληπτών, υπάρχει πιθανότητα 50% ο διακόπτης να κόψει τον ουδέτερο αντί για τη φάση, δημιουργώντας σοβαρό κίνδυνο για τον επαγγελματία ηλεκτρολόγο αλλά και για την ασφάλεια της εγκατάστασης. 



5.      Πρακτική σε Ηνωμένο Βασίλειο:
Στο Ηνωμένο Βασίλειο όπου βεβαίως και ακολουθούνται τα Βρετανικά Πρότυπα όπως ακολουθούνται και σε Κύπρο, όλες οι ηλεκτρικές συσκευές στην αγορά, ανεξαρτήτως χώρας προέλευσης, είναι με τριπολικούς ρευματολήπτες, γεγονός που εξασφαλίζει μεγαλύτερη ασφάλεια.












6.      Αίτημα μας:
Αίτημα μας είναι όπως καταργηθούν οι διπολικοί ρευματολήπτες λόγω των προαναφερόμενων. 

 Λαμβάνοντας υπόψη τα πιο πάνω, παρακαλούμε όπως τα σχόλια μας προωθηθούν στην αρμόδια κοινοβουλευτική επιτροπή ενημερώνοντας μας για τις ενέργειες σας, καθώς και για το ποια επιτροπή θα χειριστεί το θέμα.

	







Στη Δημοκρατία πάντοτε επιτρεπόταν η εισαγωγή και η διανομή ηλεκτρολογικού εξοπλισμού με διπολικό ρευματολήπτη. Αυτό κρίνεται αναγκαίο για την ομαλή λειτουργία της αγοράς, λόγω και του μικρού μεγέθους της, αφού πολλοί οικονομικοί φορείς προμηθεύονται ηλεκτρολογικό εξοπλισμό από άλλα κράτη μέλη, όπως είναι η Ελλάδα και η Γερμανία, καθώς και από τρίτες χώρες σε μικρές ποσότητες. Στην περίπτωση όμως που ηλεκτρολογικός εξοπλισμός που διατίθεται στην αγορά φέρει διπολικό ρευματολήπτη, πρέπει να προσφερθεί στον τελικό χρήστη κατάλληλος και ασφαλής μετατροπέας (conversion plug) ή προσαρμογέας (adaptor), αποδεκτός από τον κατασκευαστή του ηλεκτρολογικού εξοπλισμού. 

Είναι γεγονός ότι το Τμήμα έχει δεχθεί κατά καιρούς μεμονωμένα παράπονα από καταναλωτές σχετικά με υπερθέρμανση και παραμόρφωση ή τήξη προσαρμογέων (adaptors) κατά τη χρήση τους, χωρίς ωστόσο να έχουν αναφερθεί περιστατικά εκδήλωσης φωτιάς. Αυτό μπορεί να συμβεί συνήθως λόγω κακής χρήσης ή όταν ο διπολικός ρευματολήπτης δεν εφαρμόζει σωστά στον προσαρμογέα, προκαλώντας χαλαρή επαφή και σπινθήρες ή λόγω κακής ποιότητας του προσαρμογέα. Τα εν λόγω παράπονα, όταν κρίθηκε αναγκαίο,  διαβιβάστηκαν στην Υπηρεσία Προστασίας Καταναλωτή (ΥΠΚ) του Υπουργείου Ενέργειας, Εμπορίου και Βιομηχανίας, αφού οι προσαρμογείς (adaptors) δεν εμπίπτουν στις αρμοδιότητες του Τμήματος, αλλά εμπίπτουν στον Κανονισμό (ΕΕ) 2023/988 για τη γενική ασφάλεια των προϊόντων. 

Σημειώνεται ότι η ΥΠΚ, είχε αποστείλει στο Τμήμα πέντε (5) κοινούς προσαρμογείς το 2013, που είχε λάβει από την αγορά, τους οποίους το Τμήμα απέστειλε σε ευρωπαϊκό διαπιστευμένο εργαστήριο για να υποβληθούν σε βασικές δομικές. Οι σχετικές εκθέσεις δοκιμών είχαν διαβιβαστεί στην ΥΠΚ για τις δικές της ενέργειες, ενώ σημειώνεται ότι ένας από τους πέντε προσαρμογείς είχε αποτύχει στη δοκιμή αντοχής σε θερμότητα (glow-wire test). Ως εκ τούτου, η ΥΠΚ έλαβε τα ανάλογα μέτρα. Έκτοτε, η ΥΠΚ διενήργησε και άλλες εκστρατείες ελέγχου και προέβη σε ανάλογες ενέργειες. 

Σημειώνεται επίσης ότι, το Τμήμα, με επικαιροποιημένη ανακοίνωσή του τον Ιούλιο του 2018, συνέστησε τη χρήση μετατροπέα (conversion plug), ο οποίος θεωρείται πιο αξιόπιστος επειδή εφαρμόζει και βιδώνει μόνιμα πάνω στον ρευματολήπτη του ηλεκτρολογικού εξοπλισμού. Ως αποτέλεσμα των ενεργειών του Τμήματος, η χρήση μετατροπέων έχει αυξηθεί. Οι μετατροπείς είναι συνήθως πιστοποιημένοι από ανεξάρτητο οργανισμό και για αυτούς το Τμήμα δεν έχει λάβει ποτέ παράπονο για θέματα ασφάλειας. 


Για τους πιο πάνω λόγους και σύμφωνα με τους πιο πάνω Κανονισμούς, το Τμήμα στοχεύει στην αυστηροποίηση των απαιτήσεων για το εν λόγω θέμα. Ο ηλεκτρολογικός εξοπλισμός με εύκαμπτο καλώδιο και διπολικό ρευματολήπτη θα πρέπει να προσφέρεται στον καταναλωτή αποκλειστικά με ενσωματωμένο, πιστοποιημένο μετατροπέα από ανεξάρτητο οργανισμό, ο οποίος να μπορεί να ανοιχθεί μόνο με τη χρήση εργαλείου, αντί της χρήσης προσαρμογέων. Παράλληλα, ο εξοπλισμός χωρίς καλώδιο ή ρευματολήπτη, για τον οποίο δεν μπορεί να τοποθετηθεί μετατροπέας, θα πρέπει να είναι συμβατός με ρευματοδότες που συνάδουν με το πρότυπο BS 1363-2.

Οι ρευματολήπτες «Schuko» ή και ο ευρωπαϊκός ρευματολήπτης δεν είναι πολωμένοι (Οι επαφές L (Line / Φάση) και N (Neutral / Ουδέτερος) δεν είναι συνήθως καθορισμένες). Επιπρόσθετα, δεν υπάρχει απαίτηση για συγκεκριμένη πολικότητα στις ηλεκτρικές συσκευές. Επομένως, ο τρόπος εισαγωγής τους δεν έχει σημασία και δεν επηρεάζει τη λειτουργικότητα ή την ασφάλεια των συσκευών.



[bookmark: _Hlk216939806]Μετά από σχετική έρευνα τόσο στο Ηνωμένο Βασίλειο όσο και στη Μάλτα οι οποίες επίσης έχουν σύστημα υποδοχής τύπου G για ρευματοδότες, δηλαδή τριπολικούς σύμφωνα με το πρότυπο BS 1363-2,  επιτρέπεται επίσης η εισαγωγή και η διανομή ηλεκτρολογικού εξοπλισμού με εύκαμπτο καλώδιο και διπολικό ρευματολήπτη. Στην περίπτωση όμως που o ηλεκτρολογικός εξοπλισμός που διατίθεται στην αγορά φέρει εύκαμπτο καλώδιο με διπολικό ρευματολήπτη, πρέπει να προσφερθεί στον τελικό χρήστη κατάλληλος και ασφαλής μετατροπέας (conversion plug). Όσον αφορά το Ηνωμένο Βασίλειο αυτός θα πρέπει να είναι πιστοποιημένος από οργανισμό σύμφωνα με τους σχετικούς εθνικούς Κανονισμούς.


Με βάση τα πιο πάνω, δεν μπορεί να γίνει αποδεκτή η εισήγηση για απαγόρευση της εισαγωγής και της διανομής ηλεκτρολογικού εξοπλισμού με διπολικό ρευματολήπτη.

